‘สรรพากร’ฮึดฟื้นสำนึกภาษีสร้างรายได้รัฐ
สรรพากร ทำหนังกระตุกสำนึกคนเสียภาษี หลังเจอเป้าเพิ่มรายได้มหาโหด 7.9%
30 ม.ค. 2556

สรรพากร ทำหนังกระตุกสำนึกคนเสียภาษี หลังเจอเป้าเพิ่มรายได้มหาโหด 7.9%
นางจิตรมณี สุวรรณพูล ที่ปรึกษาด้านพัฒนาฐานภาษีในฐานะโฆษกกรมสรรพากร กล่าวว่า กรมสรรพากรเปิดให้ผู้สนใจส่งผลงานประกวดหนังสั้น ภายใต้แนวคิดคนไทยภูมิใจในการทำหน้าที่เสียภาษีอย่างถูกต้อง ชิงรางวัลรวมมูลค่า 2 แสนบาท พร้อมโล่และใบประกาศเกียรติคุณ
ผู้สนใจสมัครได้ที่เว็บไซต์ของกรมสรรพากร โดยส่งผลงานภายในวันที่ 28 ก.พ. 2556 โดยกรมสรรพากรจะคัดเลือกผลงาน รอบแรกตัดสินจากจำนวนผู้เข้าชมหนังสั้นผ่าน Youtube.com และรอบสุดท้ายตัดสินโดยคณะกรรมการผู้ทรงคุณวุฒิ ทั้งนี้จะประกาศผลในเดือน มี.ค. 2556
นางจิตรมณี กล่าวว่า การจัดโครงการประกวดหนังสั้นมีเป้าหมายเพื่อสร้างจิตสำนึก ทัศนคติที่ดีต่อการเสียภาษีอย่างถูกต้อง กรมสรรพากรมุ่งหมายให้ผลงานหนังสั้นเหล่านี้ได้สะท้อนความคิดเห็นผ่านมุมมองของคนรุ่นใหม่ เป็นผลทำให้ประชาชนเกิดทัศนคติที่ดีต่อการเสียภาษี และภาคภูมิใจต่อการทำหน้าที่เป็นพลเมืองดีของประเทศต่อไป
ขณะที่ในปีนี้กรมสรรพากรมีเป้าหมายการจัดเก็บรายได้สูงถึง 1.77 ล้านล้านบาท เพิ่มขึ้นกว่าปีงบประมาณก่อนถึง 7.9% โดยกรมสรรพากรจะเน้นเพิ่มประสิทธิภาพการจัดเก็บภาษีและขยายฐาน ผ่านการเชื่อมโยงข้อมูลระหว่างหน่วยงานของภาครัฐ และการเชื่อมโยงข้อมูลการเสียภาษีของภาคเอกชน เพื่อให้สามารถเปรียบเทียบกันได้ในกลุ่มธุรกิจประเภทเดียวกัน